Rus en vrede in die All Blacks-kampDis darem baie maklik om ’n Nieu-Seelandse rugbykeurder te wees wanneer jy ’n All Blacks-span hoef te kies. Die spelers maak dit vir jou baie maklik, want jou beste span het die Superrugbyreeks gewen en boonop kies jy suiwer op verdienste en op spelpeil. Dis hoekom die All Blacks al jare lank die toon aangee, want daar is bestendigheid, kontinuïteit en geen inmengery of bepalende voorskrifte nie. Dis hoekom daar algehele eenstemmigheid was toe die afrigter, Steve Hansen, Maandagoggend die All Blacks-groep van 33 spelers (wat tot 35 aangroei terwyl Sonny Williams en Dan Coles nog van hul beserings herstel) vir die komende Rugbykampioenskap aangewys het. Daar is tien spelers van die Crusaders, wat Saterdag in Christchurch die Superrugbyreeks ’n negende keer gewen het, sewe elk van die Chiefs en Highlanders, ses van die Hurricanes en net drie van die Blues, wat die Nieu-Seelandse agterosse in die Superreeks was. Daar is slegs ’n paar spelers wat hulle as effe ongelukkig kan beskou omdat hulle nie die paal gehaal het nie, soos die Crusaders-paar van George Bridge (vleuel) en Bryn Hall (skrumskakel), asook die stut Jeff Toomaga-Allen en die flank Vaea Fifita (albei Hurricanes). Die Crusaders-flank Matt Todd sou dalk ook die span gehaal het, maar hy het besluit om sy loopbaan in Japan voort te sit. Wanneer jy vir die All Blacks wil speel, moet jy in Nieu-Seeland rugby speel, uit en gedaan. Is die weglating van Bridge-hulle werklik ’n verrassing? Is Bridge beter as Waisake Naholo, Rieko Ioane of Nehe Milner-Skudder? Moes Hall die jawoord bo Aaron Smith, TJ Perenara of Te Toiroa Tahuriorangi van die Chiefs gekry het? Nee! Die All Blacks speel aanstaande Saterdag teen die Wallabies in Sydney en trek van Donderdag af in Christchurch saam vir ’n oefenwedstryd van 40 minute teen Canterbury en Otago. Agterspelers TJ Perenara, Aaron Smith, Te Toiroa Tahuriorangi, Beauden Barrett, Damian McKenzie, Richie Mo’unga, Ryan Crotty, Jack Goodhue, Anton Lienert-Brown, Sonny Bill Williams (plaasvervanger Ngani Laumape), Jordie Barrett, Rieko Ioane, Nehe Milner-Skudder, Waisake Naholo, Ben Smith. Voorspelers Dane Coles (plaasvervanger: Liam Coltman), Nathan Harris, Codie Taylor, Owen Franks, Joe Moody, Tim Perry, Karl Tu’inukuafe, Ofa Tuungafasi, Scott Barrett, Brodie Retallick, Sam Whitelock, Sam Cane, Shannon Frizell, Jackson Hemopo, Kieran Read (kaptein), Ardie Savea, Liam Squire, Luke Whitelock.